# МЕТОДИКА ЗА ОПРЕДЕЛЯНЕ НА КОМПЛЕКСНАТА ОЦЕНКА НА ОФЕРТАТА

Настоящата методика съдържа точни указания за извършване на оценка по всеки показател и за определяне на комплексната оценка на офертата, включително за относителната тежест, която Възложителят дава на всеки от показателите за определяне на икономически най-изгодната оферта.

Възложителят прилага методиката по отношение на всички допуснати до оценка оферти, без да я променя.

Настоящата обществена поръчка се възлага въз основа на „икономически най-изгодната оферта“, определена във основа на критерия за „оптимално съотношение качество/цена“, определен съобразно следните показатели:

|  |  |
| --- | --- |
| **Показатели за определяне на комплексната оценка** | **Тежест на показателите в оценката в %** |
| Показател П1 „Качество на  техническото предложение“ | 70 % |
| Показател П2 „Предлагана цена“ | 30 % |

Ще бъдат предложени за отстраняване и няма да бъдат оценявани предложения в случаите, в които е налице поне едно от следните условия:

* Не е отговорено на предварително обявените условия на поръчката, посочени в обявлението и/или документацията за участие, съгласно чл. 107, т. 2, буква „а“ от ЗОП, в т.ч. изискванията на Възложителя за съдържание на предложението за изпълнение на поръчката; действащото законодателство и/или действащи норми и стандарти; предмета на обществената поръчка; други условия/изисквания на Възложителя, посочени в обявлението и/или документацията за участие;
* Липсва компонент/и в предложението за изпълнение на поръчката, така че да не е отговорено на нито една от посочените конфигурации от компоненти, подлежащи на оценка;

Указания за определяне на оценката по всеки показател:

**Показател П1„Качество на техническото предложение“:** Максималната стойност на П1 е 100 точки. Конкретният брой точки, посочен в таблицата по-долу по показател П1, се определя за всяка оферта на базата на експертна мотивирана оценка, извършвана от комисията по следната методика:

# Таблица за оценка на качеството на техническото предложение по Показател П1

|  |  |  |
| --- | --- | --- |
|  | **Показател/подпоказатели** | **Точки за подпоказателя** |
|  | **Качество на техническото предложение** | |
| К1 | **Методология за управление на проекта по изграждане на информационна система за автоматична оценка на данните за качеството на атмосферния въздух съгласно Решение 2011/850/ЕС и Директива 2015/1480** | **20** |
|  | В предложението си участникът е описал методология за управление на проекта, посочено е как ще се постигнат очакваните резултати, съгласно точка5.3 от техническото задание. Направено е разпределение по роли и отговорности на предложения екип на Изпълнителя, за изпълнението на дейностите, предмет на поръчката между членовете му. Разпределението на работата е обвързано с посоченото в останалите части на предложението за изпълнение на поръчката. Посочен е начинът на комуникация и съгласуване на дейностите между членовете на екипа и на взаимодействието му с екипа на Възложителя. Предложени са мерки за вътрешен контрол и мониторинг на екипа, включително механизми за осигуряване на качествено изпълнение на поръчката. В представения график, участникът надлежно е описал дейностите и стъпките за тяхното изпълнение и е показал логическата връзка между тях. Посочени са датите за предаване на всеки от документите, изготвени в изпълнение на обществената поръчка.  Ако не са посочени всички предложения по критерия участникът получава 0 точки по критерий К1. |  |
| К2 | **Подход за реализиране на функционалните изисквания** Участникът е представил мотивиран подход за реализиране на функционалните изисквания към информационната система, съгласно точка7.1 от техническото задание. От описанието на подхода е видна последователността и взаимовръзката (интеграцията) между информационна система за автоматична оценка на данните за качеството на атмосферния въздух съгласно Решение 2011/850/ЕС и Директива 2015/1480 и Националната система за мониторинг на КАВ в реално време. Предложената методика за интеграция демонстрира начина по който ще се осъществи взаимовръзката между двете системи без да се нарушава работоспособността на Националната система за мониторинг на КАВ в реално време.  Ако не са посочени всички предложения по критерия участникът получава 0 точки по критерий К2. | **30** |
| К3 | **Предложение за архитектура на информационната система**  Участникът е предложил и описал предлаганата софтуерна архитектура информационна система за автоматична оценка на данните за качеството на атмосферния въздух съгласно Решение 2011/850/ЕС и Директива 2015/1480, съгласно точка7.2 от техническото задание, в т.ч. предназначението и функцията на отделните слоеве и модули, изграждащи архитектурата на системата. Аргументирал е как предложените софтуерни компоненти (системни и приложни) ще осигурят постигане на функционалните и нефункционални изисквания, заложени в техническото задание, и ще осигурят качеството на крайния софтуерен продукт. Участникът е посочил какви механизми е предвидил за бъдещи промени и надграждане на системата.  Ако не са посочени всички предложения по критерия участникът получава 0 точки по критерий К3. | **20** |
| К4 | **Подход за изпълнение на дейностите**  Участникът е представил и описал подход за изпълнение на дейностите съгласно точка8 от техническото задание, включващ последователност от действия, които ще бъдат извършени при провеждане на анализа, проектирането, разработването, тестването, документирането, внедряването и обучението, предмет на поръчката. Предложени са конкретни методи за изпълнение на всяка дейност, посочена от участника в техническото му предложение. Участникът е посочил механизма за реализация на софтуерните модули съгласно точка 8.1 от техническото задание и начина по който се покриват изискванията на Решение 2011/850/ЕС и Директива 2015/1480.  Ако не са посочени всички предложения по критерия участникът получава 0 точки по критерий К4. | **30** |

**Оценката по показател П1 „Техническа оценка“ ще се изчислява по формулата:**

**П1 = (К1 + К2 + К3 + К4)**, където **Кn** са техническите критерии от таблицата за техническа оценка на показател П1.

**П1** - точките, които получава участникът по оценявания критерий.

# Показател П2 „Предлагана цена“

Оценката по **Показател П2 „Предлагана цена“** ще се изчислява на база предложената от участниците **обща цена за изпълнение без ДДС,** по формулата:

**П2 = (ЦО min / ЦО n) x 100, където:**

**ЦО min -** най-ниската предложена обща цена за цялостно изпълнение на предмета на поръчката, от всички предложени стойности за изпълнение на допуснатите до участие оферти;

**ЦО n -** предложената от участника обща цена за изпълнение на поръчката;

**100** **-** максимален брой точки за показател П2;

**П2 -** точките, които получава участникът по оценявания критерий.

# Комплексна оценка (КО)

Комплексната оценка на всеки участник се получава по следната формула:

**КО = (П1 х 0,7) + (П2 х 0,3)**

Когато получените оценки по отделните показатели и комплексната не са цели числа, а десетични дроби, те следва да се закръглят до втория знак след десетичната запетая.

Максималната стойност на КО е 100 точки.

За изпълнител на обществената поръчка се определя участникът, получил най-висока комплексна оценка.

При условие че комплексните оценки на две или повече оферти са равни, се прилага чл. 58, ал. 2 от ППЗОП.

***КРАЙНО КЛАСИРАНЕ НА УЧАСТНИЦИТЕ***

На първо място се класира Участникът получил най-висока комплексна оценка съгласно съответната гореописана методика за оценка на офертите.

Когато комплексните оценки на две или повече оферти са равни, с предимство се класира офертата, в която се съдържат по-изгодни предложения, преценени в следния ред:

1. по-ниска предложена цена;
2. по-изгодно предложение по показатели извън предложената цена, сравнени в низходящ ред съобразно тяхната тежест.

Комисията провежда публично жребий за определяне на Изпълнител между класираните на първо място оферти, ако Участниците не могат да бъдат класирани по посочения начин.